“Ia, ka’u na waraki Jiova, ko koya sa tabonaka na matana mai na mataqali i Jekope, ka’u na waraki koya tiko.” (Aisea 8:17)
Sa bula tiko na Kalou, ka na sega ni veisautaka na dina oqo na nomu nanuma kina.
E dau rawarawa na noda qarava na Kalou ni sautu tu na noda bula – ka da marautaka tu na isolisoli e vuqa ka solia vei keda: na kakana, ko ira na noda itokani, ko ira na wekada, kei na bula marau eda bulataka tu. Ia na noda bula e sega ni dau sautu tu ga ena veigauna. Kevaka eda sotava na dredre, eda na qaravi Koya vakaevei? Na cava ko na cakava kevaka ko sa vakila ni sa yawa sara vei iko na Kalou?
Na ivakatagedegede ni qaravi Kalou ka titobu duadua, sa i koya na noda vakacaucautaki Koya tikoga ni da sota kaya na dredre, ena noda vakavinavinaka tiko ni da vakatovolei, ena noda vakararavi tiko Vua ni da temaki, ena noda soro tiko Vua ni da rarawa tu, kei na noda lomani Koya tikoga ni da vakila ni yawa vei keda.
E dau vakatovolei na qaqaco ni noda veitokani vakatamata ena noda sega ni veirai ka sega ni veirogoci tu vakadede; eda tawasei tu beka ena veiyawaki ni vanua eda dui tu kina, ka dau dredre na noda veivosaki. Ena nomu veitokani kei na Kalou, ena tu eso na gauna ni ko na vakila ni ko sega ni volekati Koya. E kaya ko Philip Yancey, “Na veitokani kece, ena tiko na gauna ni nodra veivolekati, ka vakakina na gauna ni nodra veitawasei, ka sa tautauvata talega na veitokani kei na Kalou. Veitalia na nomudrau veitokani voleka, ena yaco talega kina na veigauna ni veiyawaki.
Me yaco me rawa ni matua na nomudrau veitokani, ena vakatovolei iko na Kalou ena vuqa na gauna mo vakila ni sa rairai biuti iko se guilecavi iko. E sa na dau vaka e sa tawasei kemudrau tu e vica na milioni na maile. Ko ‘St John of the Cross’ e a vakatoka na veisiga ni dravuisiga vakayalo vakaoqo, na vakatitiqa kei na tawase mai vua na Kalou, me “bogi buto ni yalo”. Ko Henry Nouwen, e vakatoka me “veiqaravi ni yali”. Ko A.W.Tozer e vakatoka me “veiqaravi ni bogi”. Eso tale, era vakatoka me “draki liliwa ni yalo”.
Me vakavo ga ko Jisu, e a tokani voleka duadua vua na Kalou ko Tevita. E a marau na Kalou me vakatokai Tevita me “dua na tamata sa yalo kei Koya,” (Samuela 13:14). Ia, e vakawasoma na kudru nei Tevita ni dau kaya ni sa yawa vua na Kalou: “Ko ni sa vunitaki kemuni ena veisiga ni rarawa, ena vuku ni cava?” (Same 10:1). “Noqu Kalou! Noqu Kalou! O ni sa biuti au ena vuku ni cava?” (Same 43:2, 44:23, 74:11, 88:14, 89:49).
Ia, na kena dina oqo: e a sega ni biuti Tevita na Kalou, ka sega tale ga ni biuti iko. E yalataka vakavica na Kalou ena Nona Vosa, “Ka sa sega ni biuti ira na nona tamata yalosavasava,” (Same 37:28). “Me tiko ga kei kemudou ka sega ni mudu,” (Joni 14:16). Ia, e sega ni kaya na Kalou, “Dou na vakila na noqu tiko kei kemudou.” E kaya talega na Kalou ni so na gauna, e dau tabonaka na Matana mai vei keda. Oya na vuna, eda nanuma kina ni sa biuti keda.
E vakamacalataka vakaoqo ko Floyd McClung: “Ko yadra ena dua na mataka, ka sa batabata na nomu bula vakayalo. Ko masu, ka sa tawayaga. Ko vakasava na tevoro, ka sega ni veisau e dua na ka. Ko lesuva na veika e dau veivakaukauwataki ena nomu bula eliu…..kerei ira nomu itokani me ra masulaki iko…..ko vakatusa na ivalavala ca kece ko nanuma rawa, ka la’ki kere veivosoti vei ira kece ko kila. Ko lolo…….e se sega ga. Ko qai vakananuma se na vakacava na dede ni dravuisiga vakayalo oqo. E vica na siga? Se vica na macawa? Se vakavula sara beka? Ena mudu rawa beka?……..e vaka ni la’ki tao tikoga e doka ni vale na nomu masu. Ena levu ni nomu taqaya kei na nuiqawaqawa, ko qai tagi ka kaya, “Na cava e sa leqa tiko vei au?”
Ia, na kena dina oqo: e sega ni dua na ka e leqa tiko vei iko! Oqo e dua na tiki ga ni Nona vakatovolei iko na Kalou me vakamatuataka kina na nomudrau veitokani. Na tamata lotu kece era sotava vakadua se vakavica sara na ka oqo. E ka mosi ka veivakayavalati, ia e gadrevi vakabibi me vakatubura na nomu vakabauta. Ena nona kila tu ko Jope na dina oqo, e sega ni yalolailai se yali vua na vakanuinui, dina ga ni sa sega ni vakila na voleka ni Kalou ena nona bula. E a kaya, “Raica, ka’u sa lako ki liu, ka sa sega kina ko Koya; ki muri, ia ka’u sa sega ni kunea; ki na liga i mawi, na yasana sa cakacaka kina ko Koya, ia ka’u sa sega ni kunea. Sa vunitaki Koya ena liga i matau, au sa sega ni raici Koya rawa kina. Ia sa kila ko Koya na sala ka’u sa muria: ni sa vakatovolei au oti ko Koya, ka’u na qai lako mai me vaka na koula,” (Jope 23:8-10).
Ni ko vakila ni yawa vei iko na Kalou, ko na nanuma beka ni cudruvi iko, se via totogitaki iko ena nomu cakava e dua na ka e sega ni dodonu. Io, e dina oqori, ni dau tawasei keda mai Vua na noda ivalavala ca. Eda vakararawataka na Yalo Tabu, ka vakadravuisigataka na noda veitokani ena talaidredre, veileti kei ira na tamata, noda domona na veika vakavuravura, kei na so tale.
Ia, e vakawasoma, ena noda vakila na yawa ni Kalou, e sega ni baleta na ivalavala ca. E vakatovolei tiko kina na noda vakabauta – ka sa dua na ka eda na sotava taucoko: ko na lomani Koya tikoga, vakararavi tiko ga Vua, talairawarawa ka qaravi Koya tu ga kevaka ko sa sega ni vakila na Nona voleka vei iko, se ko sa sega ni raica e dua na ivakadinadina ni Nona cakacaka e na nomu bula?
Na cala levu duadua ka ra dau tarabe kina e vuqa na tamata lotu ena nodra qaravi Kalou e daidai, oya, ena nodra vakasaqara tiko me ra vakila se raica e dua na ivakadinadina ni Nona voleka na Kalou. Era vakasaqara me ra vakila ni tarai se yavalati na yalodra; ia, ke sa yaco dina vei ira, era na qai kila ni ra sa qarava dina tiko na Kalou. Na noda vakasaqara na ivakadinadina, oya me da vakila na Nona voleka vei keda na Kalou, sa sega ni vakatokai me qaravi Kalou.
Ni ko se gone dramidrami ena nomu lotu, ena solia e vuqa na ivakadinadina na Kalou, me vaka na uqeti ni yalomu, na Nona sauma na nomu masu (kevaka mada ga e masu me yaga ga vei iko) mo kila kina ni bula tiko o Koya. Ia, ena nomu tubu cake tiko vakayalo, ko sa na tekivu kali tani mai na veika vagonegonea vaka ko ya.
Na Nona “tiko e veivanua kece,” kei na ivakadinadina ni Nona tiko voleka vei keda na Kalou, sa rua na ka e rau duidui sara. Na imatai, oya ni “tiko e veivanua kece”, sa ka e dina ka sega ni rawa ni vakalasui. Na kena ikarua, oya na ivakadinadina ni Nona tiko voleka vei keda, sa ka eda nanuma ga se vakila e yaloda. Na Kalou sa dau tiko ga ena keda maliwa, dina ga ni da sega ni vakila na Nona voleka ena veigauna kece; ka sa rui ka vakatitobu na Nona tiko, me rawa ni da vakila e yaloda.
Io, e gadreva na Kalou mo vakila na Nona voleka, ia e kauwaitaka vakalevu cake mo vakabauti Koya ka mo kua ni vakararavi ena nomu vakilai Koya. E taleitaka vakalevu cake me da vakabauta, ka sega me da vakasaqara me da vakila na Nona voleka.
Na veika ka na vakatovolea vakalevu duadua na nomu vakabauta, oya, ena nomu vakila ni sa yawa vei iko na Kalou ena veigauna ko sotava kina na dredre, na rarawa kei na leqa. E a yaco vei Jope na leqa oqo. Ena loma ni dua ga na siga, e a vakayalia kece kina ko Jope na veika ka taukena, na nona matavuvale, na nona bisinisi, na nona bula vinaka, kei na nona iyau kecega. Qai kena ikuri na ka e vakayalolailaitaki koya vakalevu taudua, oya, ni galuvi koya tu na Kalou ena balavu ni gauna ka okati ena tolusagavulu ka vitu na iwase ni ivola nei Jope.
Ko na rawa ni vakacaucautaka vakacava na Kalou ni ko sa sega ni kila na vuna e sa kakaseresere kina na nomu bula, ka sa qai galuvi iko tu na Kalou? Ko na rawa ni sema tiko vakacava Vua ena gauna ni leqa kevaka e drau sega ni sema tiko ena veivosaki? Ena coba rawa tiko vakacava vei Jisu na matamu ni sa tovaki wai tu? Ia, mo cakava ga na ka e cakava ko Jope: “Ka cuva ki na qele, ka lotu, ka kaya, ‘Au a luvawale ni’u a lako mai na kete i tinaqu, au na luvawale talega ni’u sa suka ki kea: sa solia ko Jiova, ka sa kauta tani ko Jiova; me vakavinavinakataki ga na yaca i Jiova,’ ” (Jope 1:20-21).
Tukuna vua na Kalou na ka kece ka tu e lomamu. Sovaraka na yalomu Vua. Talaucaka Vua na nomu nanuma kece. Oqori e a cakava ko Jope ena nona kaya, “Ia koi au, ka’u na sega ni tarova na gusuqu; ka’u na vosa ni sa yaluma na yaloqu; ka’u na didi ni sa gaga na lomaqu,” (Jope 7:11). E a tagi ka vaka, “Me’u vaka ena gauna ka vue kina na noqu i totoka, ni sa tiko e na noqu vale na vosa vuni ni Kalou,” (Jope 29:4). E rawa vua na Kalou me ciqoma na nomu vakatitiqa, cudru, rere, rarawa, veilecayaki, kei na taro.
Ko a kila tu beka, kevaka ko vakatusa na kena sa yali vei iko na inuinui kece, ni oya, e rawa ni okati me vakatutusa ni nomu vakabauta? Ko Tevita, ni vakararavi tu vua na Kalou ka sotava tale tu ga na rarawa, e a vola, “Au a vakabauta, o koya ka’u a vosa kina; au a rarawa vakalevu,” (Same 116:10).
Na kena irogorogo oqo, eda rawa ni nanuma kina ni oqo e rua na ka e veibasai: au vakabauta na Kalou, ia au sa vakarusai! Ia, na vosa vakadodonu nei Tevita e vakaraitaka na titobu ni nona vakabauta: ai matai, e vakabauta na Kalou. Ka kena ikarua, e vakabauta ni na rogoca na Kalou na nona masu. Ka kena ikatolu, e vakabauta ko Tevita ni na vakatarai koya na Kalou me tukuna na lomana, ia ka na lomani koya tikoga.
Vakanamata matua tiko ga ki na Nona itovo na Kalou – ni sa sega ni veisau, ka sa duadua tu ga. Kua ni kauwaitaka na veiveisau ni draki ni bula, na dredre ko sota kaya, kei na veika ko veinanuyaka; taura matua tikoga ni sa sega ni veisau ko Jiova, ka sa duadua tu ga. Mo dau vakalesuya mai ki na nomu vakasama na veika ko kila ni dina ka tawamudu me baleta na Kalou: e Kalou dauloloma, e lomani iko, e sa tiko vata kei iko, e kila o Koya na dredre ko sotava tiko, e kauwaitaki iko, ka sa tiko Vua e dua na ituvatuva vinaka me baleta nomu bula. E kaya ko V. Raymond Edman, “Mo kua ni vakatitiqataka ena butobuto ni bogi, na ka e a vakatakila vei iko na Kalou ena rarama ni sigalevu.”
Ena gauna e sa kakaseresere kina na bula nei Jope, ka sa galuvi koya tu na Kalou, e a se rawa ga ni kunea o koya eso na ka me vakacaucautaka kina na Kalou:
Ni sa Kalou yalovinaka ka yalololoma (Jope 10:12)
Ni sa Kalou kaukauwa (Jope 42:2, 37:5,23)
Ni sa kila na veitiki ni noqu bula taucoko (Jope 23:10, 31:4)
Sa tu e ligana na lewa ni ka kecega (Jope 34:13)
Sa tiko Vua e dua na ituvatuva vinaka me baleta noqu bula (Jope 23:14)
Ena vueti au ko Koya (Jope 19:25)
Vakabauta ni na vakayacora na Kalou na Nona yalayala. Ena veigauna ni dravuisiga vakayalo, mo dau vakararavi ki na Nona yalayala na Kalou ena yalo e wawa vakadede, ka mo kila ni na kauti iko o Koya ki na dua tale na ivakatagedegede e cake ni matua vakayalo. Na veitokani ka yavutaki ena noda nanuma se vakasama ga, e sa rui vovodea dina.
O koya, me kakua kina ni vakaleqai iko ko Leqa! Na veiveisau ni draki ni bula e sega ni na veisautaka na itovo ni Kalou. Na loloma ni Kalou e sega ni mudu, e se nomu ito tikoga, kevaka ko vakila se sega. Ni sa sega ni vakila tu ko Jope na loloma ni Kalou ena nona bula, a se taura matua tikoga na vosa kei na yalayala ni Kalou. E kaya ko Jope, “Au sa sega talega ni biuta na vunau ni tebenigusuna; a vosa ni gusuna ka’u sa vinakata, ka cata na qau kakana,” (Jope 23:12). Na vakararavi nei Jope ki na vosa ni Kalou e vakavuna na nona dina tikoga, kevaka mada ga e sa veilecayaki na veika kece ena nona bula. Ena loma ni nona rarawa, e se kaukauwa tu ga na nona vakabauta: “Kevaka sa vakamatei au ko Koya, ka’u na vakararavi ga Vua,” (Jope 13:15).
Ena veigauna ko dau vakila kina ni sa biuti iko na Kalou, ia ka sega ni yavalati na nomu vakabauti Koya, ko sa vakarokorokotaki Koya tiko ena kena titobu duadua.
Nanuma tiko na veika e sa cakava oti ena vukumu na Kalou. Kevaka ena sega ni cakava tale e dua na ka ena nomu bula na Kalou, sa dodonu ga mo vakacaucautaki Koya tiko ena vo ni nomu bula baleta na cakacaka ka sa mai cakava ko Jisu ena kauveilatai ena vukumu. E a mai mate na Luve ni Kalou ena vukumu! Oqo na vu levu duadua ni vakarokoroko.
E ka ni rarawa ni da dau guilecava na isoro veivakararawataki ka a cakava na Kalou ena vukuda. Ena noda sa rui rogoca wasoma na mate nei Jisu, e sa vaka e vakanunutaki kina na noda vakasama, me da sega ni taura vakabibi sara na veika rarawa e a caka Vua. Ni se bera mada ga ni la’ki vakoti, e a kaliraki tani na isulu mai na yagona, sa qai warolaki me yacova ni sa sega ni kilai na kena irairai ena levu ni mavoa, e a kanakuitataki, vakalialiai, daramaki e uluna na isala wavakavotona ka qai kasiviti. Ena Nona vakalolomataki kei na Nona vakalialiai mai vei ira na tamata yalo vakatani, e a vakayacori Vua na itovo ka sega mada ga ni vakarautaki vei ira na manumanu.
Ena gauna e sa voleka tu kina ni cibati Koya ena kena yali vakayauyau Vua na dra, e sa qai vakasaurarataki me colata ka cabetaka na Nona kauveilatai ki na delana mai Kalivari, me sa qai la’ki vakoti kina, ka qai biu tu me mate ena ivakarau ni mate rarawa duadua ena kena levu ni berabera. Ni sa drodro sobu tu mai vakayauyau na Nona dra, era sa qai kaikaila Vua na tamata ena vosavosa ca, ka ra bolei Koya me kevu sobu mai kevaka e luve ni Kalou dina.
E qai tarava, ni sa colata kece tu na noda ivalavala ca, e a tabonaka na Matana na Kalou me kua ni raica na veika veivakalolomataki oya, ka sa qai kaci Vua ko Jisu ena yalo e gadreva na liga i Tamana, “Noqu Kalou, noqu Kalou, ko sa biuti au e na vuku ni cava?” (Marika 15:34). E a rawa beka vei Jisu me dro tani mai na veika oya – ia, kevaka e a vakabulai Koya ga vakai Koya, ke a sega ni vakabulai iko rawa.
E sega ni kunei rawa na vosa me vakamacalataki kina na butobuto ni tiki ni gauna ko ya. Na cava na vuna e vakatara kina na Kalou me yaco vua na Luvena na ivalavala butobuto ka vakaloloma oya? Na cava na vuna? Oqo na vuna: mo rawa ni dro bula tani kina mai na bukawaqa kei Eli, ka mo vakaivotavota ena Nona lagilagi me tawamudu! E kaya na iVola Tabu, “O koya sa sega vua na cala sa qisia ko koya mei soro ni nodai valavala ca; me vakayacori kina vei keda na veivakadonui ni Kalou ena vukuna,” (2 Korinica 5:21).
E a solia na Nona veika kece ko Jisu me rawa ni ko taukena na veika kece. E a mate mo rawa ni bula tawamudu. Ena vuku ni ka duadua oqo ka a cakava na Luve ni Kalou, sa dodonu kina mo ia tiko na vakavinavinaka kei na vakacaucau Vua. Mo kua tale ni qai taroga mai muri na vuna e dodonu mo dau vakavinavinaka kina. Oqo na vuna: e a mate ko Jisu, mo bula ko iko!
KA 14 NI SIGA
VAKANANUMA VOLI NA INAKI NI NOQU BULA
Tikina me Vakananumi: Sa bula tiko na Kalou, ka sa sega ni veisautaka na dina oqo na noqu nanuma.
Tikina Koula: “Ni sa kaya ko Koya, au na sega sara ni biuti iko, se vakalaivi iko.” (Iperiu 13:5)
Taro mo Taroga: E na rawa vakacava me‘u vakabauta ka vakararavi tiko ga Vua, vakabibi ni‘u vakila ni sa yawa vei au na Kalou?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn